На основу члана 52. Закона о јавним предузећима (''Службени гласник РС'', број 15/2016), члана 37. Статута Града Ниша (''Службени лист Града Ниша'', број 100/2008 и 143/2016) и члана 24. Одлуке о оснивању Јавног комуналног предузећа „Медиана“ Ниш („Службени лист Града Ниша“, број 143/2016 и 3/2017 – исправка),

Скупштина Града Ниша, на седници од \_\_\_\_\_\_\_.2017. године, донела је

**РЕШЕЊЕ**

**О ИМЕНОВАЊУ ВРШИОЦА ДУЖНОСТИ ДИРЕКТОРА**

**ЈАВНОГ КОМУНАЛНОГ ПРЕДУЗЕЋА „МЕДИАНА“ НИШ**

**I**

 **Драгослав Павловић,** дипломирани инжењер електротехнике, именује се за вршиоца дужности директора Јавног комуналног предузећа „Медиана“ Ниш, до именовања директора јавног предузећа по спроведеном јавном конкурсу, а најдуже до годину дана од дана именовања.

**II**

Вршилац дужности директора Јавног комуналног предузећа „Медиана“ Ниш има сва права, обавезе и овлашћења која има директор овог предузећа.

**III**

Ово решење објавити у „Службеном гласнику Републике Србије” и „Службеном листу града Ниша”, као и на званичној интернет презентацији Града Ниша www.ni.rs.

Број:

У Нишу,

**СКУПШТИНА ГРАДА НИША**

Председник

Мр Раде Рајковић

**О б р а з л о ж е њ е**

Чланом 52. Закона о јавним предузећима (''Службени гласник РС'', број 15/2016) и чланом 24. Одлуке о оснивању Јавног комуналног предузећа „Медиана“ Ниш („Службени лист Града Ниша“, број 143/2016 и 3/2017 – исправка) прописано је да се вршилац дужности директора може именовати до именовања директора јавног предузећа по спроведеном јавном конкурсу, као и да период обављања функције вршиоца дужности директора не може бити дужи од једне године. Вршилац дужности директора мора испуњавати услове за именовање директора јавног предузећа. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 17. Одлуке о оснивању Јавног комуналног предузећа „Медиана“ Ниш прописани су услови које лице мора да испуњава да би било именовано за директора предузећа.

Чланом 37. Статута Града Ниша (''Службени лист Града Ниша'', број 100/2008 и 143/2016) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

 На основу наведеног, а имајући у виду да Драгослав Павловић, дипломирани инжењер електротехнике из Ниша, испуњава услове за именовање вршиоца дужности директора Јавног комуналног предузећа „Медиана“ Ниш, прописане законом, оснивачким актом и статутом предузећа, Скупштина Града Ниша донела је решење као у диспозитиву.

Број: \_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_2017. године

**СКУПШТИНА ГРАДА НИША**

 Председник

Мр Раде Рајковић